b'\n_START_ARTICLE_\nKvivsvegen\n_START_PARAGRAPH_\nKvivsvegen er en parsell av Europaveg 39 mellom Hornindal i Sogn og Fjordane og Austefjord i Volda i M\xc3\xb8re og Romsdal. Strekningen \xc3\xa5pnet 2012._NEWLINE_Etter bevilgninger over statsbudsjettet for 2008 ble anleggsarbeidet p\xc3\xa5 parsellen startet i januar 2009, med ferdigstilling h\xc3\xb8sten 2012. Dav\xc3\xa6rende kommunal- og regionalminister Liv Signe Navarsete \xc3\xa5pnet den nye veistrekningen 22. september 2012. Hele anlegget kostet omkring 1 milliard kroner._NEWLINE_Kvivsvegen er totalt 17,2 km, og i tillegg ble det bygget 2,9 km sideveier og 1,5 km gang- og sykkelvei. Det er fire tunneler p\xc3\xa5 strekningen: Kvivstunnelen (6\xc2\xa0563 m), Eidsnakktunnelen (1\xc2\xa0627 m), Fyrdsbergtunnelen (1\xc2\xa0182 m) og Damfosstunnelen (218 m). De to sistnevnte \xc3\xa5pnet i desember 2011. I tillegg er det en st\xc3\xb8rre bru, Kvivsbrua (144 m). Hjart\xc3\xa5bergtunnelen \xc3\xa5pnet i 2014 som del av rassikringsstiltak p\xc3\xa5 nye E39 langs Austefjorden. \xc3\x85rsettunnelen ble oppgradert i 2012. Til sammen ble det 8 km ny eller oppgradert vei med Hjart\xc3\xa5bergtunnelen, \xc3\x85rsettunnelen og tilknyttet vei i dagen ferdig i 2014._NEWLINE_Riksvei 15 over Strynefjellet ble etter \xc3\xa5pningen av Kvivsvegen hovedvei til \xc3\x98stlandet ogs\xc3\xa5 for det s\xc3\xb8rlige Sunnm\xc3\xb8re. Den ferjefrie veistrekningen fra Oslo til Volda ble 45 km kortere, sammenlignet med strekningen Otta\xe2\x80\x93Stryn\xe2\x80\x93Nordfjordeid\xe2\x80\x93Austefjord. _NEWLINE_Kvivsvegen vil ogs\xc3\xa5 inng\xc3\xa5 i en foresl\xc3\xa5tt ferjefrie E39 som er under planlegging. Forbindelsen vil trolig inkludere en bru over Nordfjorden ved Anda\xe2\x80\x93Lote.\n_START_SECTION_\nHistorie\n_START_PARAGRAPH_\nF\xc3\xb8rste s\xc3\xb8knad om st\xc3\xb8tte til veien ble levert i 1877, da som vei over fjellet Kviven. I 1919 var veien omtalt i offentlige veiplaner med forslag om kort tunnel under Kviven. I 1999 vedtok Stortinget \xc3\xa5 legge traseen i tunnel gjennom fjellet Kviven.'